《咏鲍叔牙诗》
元代·周巽

鲍叔相齐桓，举贤立霸功。心知管夷吾，所以常见容。

一朝代齐相，烈烈营西东。遂令王纲正，列国咸服从。

高谊薄云汉，羡彼双飞鸿。后来结交者，自谓胶漆同。

见利竞毫发，相挤陷阱中。昔若芝与兰，今为蒿与蓬。

古人不可见，邈焉想高风。

作者简介：吉安人，字巽亨，号巽泉。尝参预平定道、贺二县瑶人起事，授永明簿。有《性情集》。